हसन अली के खिलाफ होगी कार्रवाई | apnishakti.com
हसन अली के खिलाफ होगी कार्रवाई
नई दिल्ली। कर चोरी के सबसे बड़े आरोपी हसन अली के खिलाफ केंद्र सरकार कार्रवाई करेगी। पुणे के घोड़ा व्यवसायी हसन पर स्विटजरलैंड के बैंकों में 8 अरब डालर [करीब 36 हजार करोड़ रुपये] छुपाकर रखने का आरोप है।
केंद्रीय वित्तमंत्री प्रणब मुखर्जी ने शनिवार को कहा, ‘सरकार ने सुप्रीम कोर्ट की टिप्पणी पर गौर किया है। हसन के खिलाफ सभी उचित कार्रवाई की जाएगी।’ आयकर विभाग ने हसन को वर्ष 2009 में नोटिस देकर करीब 40 हजार करोड़ रुपये कर चुकाने को कहा था।
प्रवर्तन निदेशालय [इडी] ने शुक्रवार को उसके खिलाफ सभी हवाई अड्डों को ‘लुक आउट सर्कुलर’ जारी किया था ताकि वह देश के बाहर नहीं भाग सके।
सुप्रीम कोर्ट ने 3 मार्च को सरकार को फटकार लगाई थी। अदालत ने कहा था कि कालाधन का खजाना रखने वालों के खिलाफ कार्रवाई के लिए सरकार के पास इच्छा शक्ति नहीं है। कोर्ट ने पूछा था कि पर्याप्त सुबूत होने के बावजूद हसन एवं अन्य आरोपियों को पूछताछ के लिए हिरासत में क्यों नहीं लिया गया?